
KRETINGOS RAJONO SAVIVALDYBĖS TARYBA

SAVIVALDYBĖS KOLEGIJOS POSĖDŽIO PROTOKOLAS

2026 m. rugsėjo  d. Nr. T15-

Posėdis įvyko: 2026-09-07 16.00 – 17.00 val.
Posėdžiui pirmininkaujantis – Kretingos rajono savivaldybės (toliau – Savivaldybės)  meras Antanas Kalnius.
Posėdžio sekretorė – Kretingos rajono savivaldybės tarybos posėdžių sekretorė Viktorija Karčiauskienė.
Dalyvauja. Kolegijos nariai: Laimonas Žemaitis, Darius Petreikis, Vytautas Ročys, Giedrius Petreikis, Vaida Jakumienė, Jolanta Gedvilaitė, Tomas Abelkis, Jolanta Girdvainė, Vilma Preibienė.
Nedalyvauja. Kolegijos narys Mindaugas Černeckis.
Dalyvauja kviestieji asmenys:
Irina Simutienė – Architektūros ir teritorijų planavimo skyriaus vedėja.
Sandra Skersienė – Architektūros ir teritorijų planavimo skyriaus vedėjo pavaduotoja.
Svajūnas Bradūnas – Architektūros ir teritorijų planavimo skyriaus vyr. specialistas.
[bookmark: _Hlk222926407]Kolegijos posėdžio pirmininkas meras A. Kalnius pasisveikino su dalyvaujančiais posėdyje, pristatė posėdžio darbotvarkę.
1. Dėl žemės sklypo (kadastro Nr. 5634/0004:544) Tiekėjų g. 34, Kretingos m., detaliojo plano sprendinių.
2. Kiti klausimai.
NUTARTA. Darbotvarkei pritarta bendru sutarimu.

1. [bookmark: _Hlk103326908]SVARSTYTA. Dėl žemės sklypo (kadastro Nr. 5634/0004:544) Tiekėjų g. 34, Kretingos m., detaliojo plano sprendinių.
Meras A. Kalnius informavo, kad prie svarstomo klausimo yra pateiktas paklausimas ir pastabos.
Meras nurodė, kad paklausimą yra pasirašęs Kretingos rajono savivaldybės tarybos Kretingos rajono Sąjūdžio frakcijos narys Giedrius Petreikis. Jis pažymėjo, kad svarstant klausimą tarybos narys galės pateikti savo įžvalgas. Taip pat informavo, kad pristatant detalųjį planą kolegijai, į G. Petreikio rašte išdėstytus klausimus bus atsakyta žodžiu.
S. Bradūnas pristatė klausimą.
G. Petreikis uždavė klausimą dėl detaliuoju planu formuojamų dviejų kitos paskirties žemės sklypų. Jis pažymėjo, kad abiem sklypams numatomi visuomeninės paskirties teritorijų ir komercinės paskirties objektų teritorijų naudojimo būdai, tačiau detaliojo plano sprendiniuose nėra nurodyti konkretūs plotai, tenkantys kiekvienam naudojimo būdui, ir jų ribos.
G. Petreikio teigimu, dėl to nėra aišku, kuri kiekvieno sklypo dalis būtų naudojama visuomeninės paskirties veiklai, o kuri – komercinės paskirties objektams. Atsižvelgdamas į tai, jis siūlė detaliojo plano sprendiniuose aiškiai įvardyti kiekvienam naudojimo būdui tenkančius plotus ir nustatyti konkrečias jų ribas.
S. Bradūnas atsakė, kad sprendiniuose yra numatyta, kuriam sklypui nustatomas konkretus naudojimo būdas. Paaiškino, kad, tvirtinant detalųjį planą mero potvarkiu, sprendimo pirmuoju punktu tvirtinamas detalusis planas, o kituose punktuose konkrečiam sklypui nustatomas atitinkamas naudojimo būdas, pavyzdžiui, vienam sklypui – visuomeninės paskirties, kitam – komercinės paskirties.
S. Bradūnas pabrėžė, kad šiame detaliajame plane nenumatoma jokios partnerystės su komercine veikla, todėl nėra poreikio išskirti sklypų dalių pagal skirtingus naudojimo būdus. Kiekvienam sklypui numatomas vienas naudojimo būdas – visas sklypas yra priskiriamas visuomeninės arba komercinės paskirties teritorijai.
G. Petreikis atkreipė dėmesį į esamų tribūnų vietą naujai formuojamų žemės sklypų atžvilgiu. Jis pažymėjo, kad esamos tribūnos patenka į antrojo formuojamo sklypo dalį arba yra ties sklypų riba, ir paprašė pakomentuoti šią situaciją.
S. Bradūnas atsakė, kad esamos tribūnos yra sutvarkytos ir šiuo metu yra esamas statinys. Jis pažymėjo, kad gali garantuoti, jog visas Nekilnojamojo turto registre įregistruotas turtas – pastatai, statiniai ir kiti objektai, kurių ribos yra nustatytos kadastrinėje byloje, patenka į sklypą Nr. 1.
S. Bradūnas paaiškino, kad tais atvejais, kai yra įregistruotas nekilnojamasis turtas, jo kapitalinio ar paprastojo remonto darbai nekeičia esamos faktinės situacijos ir nepažeidžia gretimų sklypų savininkų teisių. Jis pažymėjo, kad esamos tribūnos turėtų būti įvertintos kaip esami statiniai.
S. Bradūnas nurodė, kad norminis trijų metrų atstumas nuo sklypo ribos būtų taikomas tuo atveju, jei esamos tribūnos būtų griaunamos ir jų vietoje statomos naujos arba vykdoma jų rekonstrukcija. Rekonstrukcijos atveju norminio atstumo reikalavimas būtų taikomas tik naujai statomoms konstrukcijoms, o esamos konstrukcijos galėtų likti esamoje vietoje.
S. Bradūnas pabrėžė, kad detaliojo plano sprendiniais užtikrinama, jog visi šiuo metu Nekilnojamojo turto registre įregistruoti statiniai ir kitas turtas patenka į formuojamo sklypo ribas.
S. Bradūnas, atsakydamas į G. Petreikio rašto 4 klausimą, paaiškino, kad detalusis planas yra teritorijų planavimo dokumentas, todėl, nesant tikslios informacijos apie planuojamą veiklą antrajame sklype, šiuo etapu nėra galimybės tiksliai nustatyti būsimų inžinerinių komunikacijų poreikio, jų trasų ir kitų techninių sprendinių.
Jis nurodė, kad, rengiant detaliojo plano sprendinius ir derinant juos su projekto rengėju, pasirinktas sprendimas, leidžiantis išvengti būtinybės ateityje keisti detalųjį planą dėl nepakankamai tiksliai numatytų servitutų. Atsižvelgiant į tai, kelio servitutas numatomas konkrečiai, aiškiai apibrėžiant jo vietą, kad būtų išvengta skirtingo jo interpretavimo.
S. Bradūnas paaiškino, kad pirmajam sklypui numatoma teisė tiesti inžinerines komunikacijas. Tiksli inžinerinių tinklų tiesimo vieta šiame etape nenustatoma, nes nėra žinoma, kokie tinklai, kokio skersmens ir kokiose vietose bus reikalingi antrajam sklypui. Tik parengus techninius projektus ir nustačius konkrečias inžinerinių tinklų trasas, būtų galima tiksliai apibrėžti jų apsaugos zonas ir nustatyti atitinkamus servitutus.
S. Bradūnas akcentavo, kad toks sprendimas pasirinktas siekiant išvengti situacijos, kai dėl šiuo metu nežinomų būsimų inžinerinių tinklų sprendinių ateityje tektų keisti detalųjį planą ir iš naujo nustatinėti servitutus.
Toliau S. Bradūnas atsakė į rašte pateiktus klausimus. Aptarta abejonė dėl atskiro sklypo formavimo ir D kategorijos gatvės numatymo. Įvertinus esamą teritorijos planavimo situaciją ir galiojančiuose detaliuosiuose planuose numatytus susisiekimo sprendinius, nuspręsta D kategorijos jungiamąją gatvę šiame sklype nenumatyti. Susisiekimas tarp Tiekėjų ir Pasieniečių gatvių jau yra suplanuotas kitose teritorijose, todėl papildoma jungiamoji gatvė būtų perteklinė, reikalautų sudėtingo sprendinio ir papildomo privačios žemės bei turto paėmimo visuomenės poreikiams. Naujai formuojamam sklypui ir Motobolo teritorijai numatomas servitutinis privažiavimas, kartu užtikrinant, kad teritorija nebūtų naudojama tranzitiniam, įskaitant sunkiasvorį, transportui.
G. Petreikis klausė, ar nustatant servitutą buvo reikalingas degalinės sklypo savininkų sutikimas, ar servituto sprendiniai buvo derinti su sklypų savininkais ir, jeigu toks sutikimas buvo būtinas, ar jis buvo gautas.
S. Bradūnas atsakė, kad visas sklypas dar 2005 m. patvirtintu sprendiniu turi nustatytą kelio servitutą, taip pat servitutus komunikacijoms tiesti, eksploatuoti ir remontuoti. Šie sprendiniai buvo numatyti detaliajame plane, kuriame transporto organizavimo schema šioje teritorijoje jau buvo išspręsta ir šiuo metu nesikeičia. Sklypo savininkas, dalyvaudamas detaliojo plano viešinimo ir svarstymo procese, turi teisę teikti savo pasiūlymus bei pastabas.
Vyko diskusija.
Daugiau klausimų ir pasisakymų nebuvo.
Posėdžio pirmininkas meras A. Kalnius kvietė Kolegijos narius balsuoti dėl pateikto darbotvarkės klausimo.
Balsavo: už - 6; prieš – 0; susilaikė – 1.
NUTARTA. Pritarta žemės sklypo (kadastro Nr. 5634/0004:544) Tiekėjų g. 34, Kretingos m., detaliojo plano sprendiniams.
Posėdžio pirmininkas meras A. Kalnius padėkojo visiems už bendrą darbą ir paskelbė posėdžio pabaigą.
Posėdis baigtas 17.00 val.

Savivaldybės kolegijos posėdžiui pirmininkaujantis, 
Savivaldybės meras		                                                                     Antanas Kalnius


Posėdžio sekretorė				              Viktorija Karčiauskienė

